আলিপুরদুয়ার হাসপাতালে বন্ধ ডিজিটাল এক্স-রে পরিষেবা, ভোগান্তি

আলিপুরদুয়ার- আলিপুরদুয়ার (Alipurduar) জেলা হাসপাতালে (District Hospital) ২১ দিন ধরে বন্ধ ডিজিটাল এক্স-রে (Digital X-Ray) পরিষেবা। ভোগান্তিতে রোগী ও রোগীর পরিবারের সদস্যরা। এই একটি সমস্যাই আজ হাজারো রোগীর দুর্ভোগের কারণ হয়ে দাঁড়িয়েছে।

প্রতিদিন জেলার বিভিন্ন প্রান্ত চা-বাগান, বনবস্তি ও গ্রাম অঞ্চল এলাকা থেকে জীবনদায়ী চিকিৎসার আশায় হাসপাতালে ভিড় জমালেও গুরুত্বপূর্ণ এক্স-রে পরিষেবা না থাকায় রোগীদের ফিরে যেতে হচ্ছে হতাশ মুখে।

প্রতিদিন যে হাসপাতালে হাজার হাজার রোগী নির্ভর করেন, সেই হাসপাতালে টানা তিন সপ্তাহ ধরে ডিজিটাল এক্স-রে মেশিন বিকল। ফলে দুর্ঘটনা, হাড় ভাঙা, শ্বাসকষ্ট বা অভ্যন্তরীণ জখম সংক্রান্ত রোগীদের ক্ষেত্রে দ্রুত চিকিৎসা শুরু করা যাচ্ছে না। অনেককে বাধ্য হয়ে বাইরে বেসরকারি ডায়াগনস্টিক সেন্টারে বেশি টাকা খরচ করে এক্স-রে করাতে হচ্ছে।

আলিপুরদুয়ার জেলার বনবস্তি গ্রাম ও চা-বাগান এলাকার আর্থিকভাবে দুর্বল রোগীদের জন্য এ যেন বাড়তি চাপ ও মানসিক যন্ত্রণা। এই পরিস্থিতিতে ক্ষোভ বেড়ে চলেছে সাধারণ মানুষের মধ্যে।

ইতিমধ্যেই বিজেপি, কংগ্রেসসহ বিভিন্ন রাজনৈতিক দলের পক্ষ থেকে জেলা হাসপাতাল কর্তৃপক্ষকে ডেপুটেশন দেওয়া হয়েছে। রাজনৈতিক দলগুলোর দাবি যত দ্রুত সম্ভব এক্স-রে পরিষেবা চালু করে রোগীদের স্বস্তি ফেরাতে হবে।

আরও পড়ুন-  মালদহ থেকে বিরাট বার্তা মমতার

জনগণও একটাই প্রশ্ন তুলছেন একটি জেলার একমাত্র বড় সরকারি হাসপাতালে এত দীর্ঘদিন ধরে জরুরি পরিষেবা কীভাবে বন্ধ থাকে?

তবে হাসপাতাল সূত্রের দাবি সমস্যা সমাধানে পদক্ষেপ নেওয়া হয়েছে। খুব শীঘ্রই ডিজিটাল এক্স-রে পরিষেবা স্বাভাবিক হবে বলেও নিশ্চিত করেছেন হাসপাতালের এক কর্তা।

কিন্তু ততদিন পর্যন্ত রোগীদের ভোগান্তি যে অব্যাহত থাকবে, তা বলাই বাহুল্য। একটি গুরুত্বপূর্ণ স্বাস্থ্য পরিষেবা বন্ধ থাকায় আলিপুরদুয়ার জেলা হাসপাতালের ওপর মানুষের আস্থায়ও প্রশ্ন উঠছে।

সাধারণ মানুষের প্রত্যাশা প্রশাসন দ্রুত হস্তক্ষেপ করে সমস্যা সমাধান করুক, যাতে আর কাউকে চিকিৎসার জন্য ঘুরে বেড়াতে না হয়।

দেখুন আরও খবর-